|  |
| --- |
|  |

# Information til private interessenter d. 3. april

Som tidligere fremsendes her udvalgt information sendt til kommunerne omkring COVID19. Det vedrører:

* Inspiration til indsatser på socialfaglige tilbud.
* App med informationer målrettet hjemløse og socialt udsatte
* Epidemiloven og ny bekendtgørelse om besøgsrestriktioner mv.
* Sundhedsstyrelsens gode råd til psykisk sårbare
* Hvordan skal medarbejdere i risikogrupper, som arbejder i sundheds-,
* social- og ældresektoren håndteres?
* Brev til kommunerne om pneumokokvaccinationer
* Revideret testretningslinje fra Sundhedsstyrelsen – flere kan blive henvist til test for COVID-19
* Revideret bekendtgørelse om begrænsning af rettigheder på sundheds- og ældreområdet i forbindelse med håndtering af COVID-19
* Revideret notat: Håndtering af COVID-19: Beskrivelse af kritiske funktioner i sundhedsvæsenet under COVID-19.

**Generelt**

**Inspiration til indsatser på socialfaglige tilbud.**

På KL.dk er der nu et site med eksempler på, hvordan kommunerne har tilpasset deres indsatser for at støtte brugere af socialfaglige tilbud i lyset af besøgsrestriktioner og social afstand.

Eksemplerne vil løbende blive udbygget og kan ses her: <https://www.kl.dk/kommunale-opgaver/socialomraadet/inspiration-til-stoette-til-brugere-af-socialfaglige-tilbud-i-forbindelse-med-covid-19/>

**App med informationer målrettet hjemløse og socialt udsatte**

KL har i samarbejde med Social og Indenrigsministeriet opdateret Hus Forbi-appen ”Udsat i Danmark”. Appen er målrettet hjemløse, brugere af væresteder samt andre socialt udsatte grupper. Appen indeholder relevant information omkring coronavirus, forholdsregler samt den aktuelle status på landets væresteder og tilbud.

Er der opdateringer til de enkelte tilbud kommunerne, må informationen meget gerne sendes til Morten Hørlyck på [momh@kl.dk](mailto:momh@kl.dk).

Desuden opfordres der til at holde de kommunale hjemmesider opdaterede.

Appen kan downloades i den opdaterede version til Android-telefoner og findes på web: [www.udsatidanmark.husforbi.dk](http://www.udsatidanmark.husforbi.dk). Den vil inden for kort tid også være muligt at downloade til iPhone i den opdaterede version.

**Epidemiloven og ny bekendtgørelse om besøgsrestriktioner mv.**

Den reviderede epidemilov træder i kraft på lørdag. I forlængelse heraf følger også en ny bekendtgørelse om besøgsrestriktioner på botilbud og lignende. Meldingen er, at bekendtgørelsen forventeligt bliver udsendt lørdag.

**Sundhedsstyrelsens gode råd til psykisk sårbare**

Sundhedsstyrelsen har udarbejdet informationsmateriale om psykisk sårbare og COVID-19. Materialet er rettet mod de psykisk sårbare men også til pårørende og fagpersoner.

Se mere her; <https://www.sst.dk/da/Nyheder/2020/Gode-raad-til-psykisk-saarbare>

**Udmeldinger fra diverse myndigheder**

**Hvordan skal medarbejdere i risikogrupper, som arbejder i sundheds-,**

**social- og ældresektoren håndteres?**

Sundhedsstyrelsens retningslinjer for medarbejdere i risikogrupper er opdateret. Der skal være opmærksomhed på, at medarbejdere på socialområdet nu mere eksplicit fremgår heri.

Retningslinjerne er vedlagt.

**Brev til kommunerne om pneumokokvaccinationer**

Sundheds- og Ældreministeriet har sendt brev til kommunerne med opfordring om vaccination af risikogrupper mod pneumokok. Efter Sundhedsstyrelsens anbefaling tilbydes de første vacciner til beboere på plejehjem og lign. boliger og til ældre fyldt 65 år med en kronisk lidelse som fx kronisk lungesygdom samt til personer under 65 år, som er i særlig høj risiko for alvorlig pneumokoksygdom.

Der skal være opmærksomhed på, at kommunerne opfordres bl.a. til, hvor det er muligt, at prøve at nå ud til de socialt udsatte borgere, herunder misbrugere og hjemløse, som er i risikogruppen, og som er omfattet af vaccinationstilbuddet.

Brevet til kommunerne er vedlagt.

**Revideret testretningslinje fra Sundhedsstyrelsen – flere kan blive henvist til test for COVID-19**

Sundhedsstyrelsen har udsendt revideret testretningslinje. Testretningslinjen erstatter testretningslinje af 25. marts 2020. Sundhedsstyrelsen har udvidet kriterierne for testning, herunder bl.a. patienter med milde symptomer og ansatte med milde symptomer i sundheds- og ældresektoren samt medarbejdere i indsatser for særligt sårbare grupper på socialområdet med tæt kontakt til borgere eller patienter.

Endvidere bliver det lettere at få testet beboere på plejehjem mv. Her fremgår, at ved mistanke om COVID-19 hos en borger på plejehjem, ældreboliger, kommunale bosteder, herberger, kriminalforsorgens institutioner og andre lukkede institutioner, skal borgeren henvises til vurdering og test for COVID-19 via egen læge eller en fast tilknyttet læge fx plejehjemslæge m.v. Dette med henblik på tidligt, at forebygge og opspore muligt udbrud af COVID-19 på institutioner, sikre rettidig og relevant isolation og undgå smittespredning. Den visiterende læge tager efterfølgende kontakt til en regional COVID-19 vurderingsenhed mhp. aftale af nærmere rammer for test af symptomatiske borgere. Regionerne skal tilbyde vurdering og test på plejecenter, bosted, institution m.v. via en udkørende funktion, som f.eks. sociolance, akutbil m.v.

Link til testretningslinjerne:

<https://www.sst.dk/-/media/Udgivelser/2020/Corona/Retningslinjer-marts/Retningslinje-COVID-19.ashx?la=da&hash=84942068EA39162A0B8E26A6AAFD6CC256276F14>

**Revideret bekendtgørelse om begrænsning af rettigheder på sundheds- og ældreområdet i forbindelse med håndtering af COVID-19**

Bekendtgørelsen om begrænsning af rettigheder på sundheds- og ældreområdet er revideret og ny version trådte i kraft den 29. marts 2020. Den reviderede version indeholder et nyt kapitel 3, der vedrører fravigelser af regler om patientrådgivere og bistandsværger på psykiatrisk afdeling samt fravigelse af regler om forretningsorden for Det Psykiatriske Patientklagenævn.

Link til ny BEK nr. 301, som erstatter BEK nr. 219:

<https://www.retsinformation.dk/Forms/R0710.aspx?id=213759>

Der henvises også til Sundheds- og Ældreministeriets Q&A vedr. bekendtgørelser udstedt i medfør af L133: <http://sum.dk/Temaer/~/media/01-COVID-19/QA-vedr-bekendtg-L133-epidemiloven-270320.pdf>

**Revideret notat: Håndtering af COVID-19: Beskrivelse af kritiske funktioner i sundhedsvæsenet under COVID-19.**

Notatet beskriver rammerne for samtlige sundhedsindsatser på hele sundheds- og ældreområdet i Danmark under COVID-19. Notatet forholder sig også til funktioner, som vurderes at være ikke-kritiske og derfor ikke bør opretholdes ud fra et hensyn til at mindske smitterisikoen under epidemien med COVID-19. Særligt for kommunerne er tabellen med ikke-kritiske kommunale tilbud på sundheds- og ældreområdet opdateret. Se tabel 6, side 10.

Der skal være opmærksomhed på, at retningslinjerne *også* gælder for sundhedsindsatser på døgninstitutioner, botilbud og misbrugscentre mv. på socialområdet.

Notatet kan ses her: <https://www.sst.dk/-/media/Udgivelser/2020/Corona/Beskrivelse-af-kritiske-funktioner/Beskrivelse-af-kritiske-funktioner-i-sundhedsvaesenet-under-COVID-19.ashx?la=da&hash=72EC4548E55D3E5625F89F172AF4A118C15C2020>